C 342/102
HU
Az Európai Unió Hivatalos Lapja
2022.9.6.
2022. február 16., szerda
— tekintettel az „Új fogyasztóügyi stratégia – A fogyasztói reziliencia erősítése a fenntartható helyreállítás érdekében” című, 2020. november 13-i bizottsági közleményre (COM(2020)0696), — tekintettel az EU gyermekjogi stratégiájáról szóló, 2021. március 24-i bizottsági közleményre (COM(2021)0142), — tekintettel „Az Unió vegyi anyagokra vonatkozó fenntarthatósági stratégiája: eljött a teljesítés ideje” című, 2021. március 15-i tanácsi következtetésekre, — tekintettel eljárási szabályzatának 54. cikkére, valamint az Elnökök Értekezlete 2002. december 12-i ülésén hozott, a saját kezdeményezésű jelentések engedélyezésére vonatkozó eljárásról szóló határozatának 1. cikke (1) bekezdésének e) pontjára és 3. mellékletére, — tekintettel a Belső Piaci és Fogyasztóvédelmi Bizottság jelentésére (A9-0349/2021), A. mivel 2009-ben elfogadták a játékok biztonságáról szóló irányelvet a gyermekek magas szintű egészségének és biztonságának, valamint a játékok belső piaca működésének a tagállamok közötti játékkereskedelem akadályainak megszüntetése révén történő javítása érdekében; B. mivel a játékok biztonságára vonatkozó szigorú uniós keret célja annak biztosítása, hogy a gyermekek a lehető legnagyobb biztonságban tapasztalhassák meg a játék élményét, és e keretet széles körben globális mércének tekintik; C. mivel a gyermek jogairól szóló ENSZ-egyezmény, amelyet valamennyi uniós tagállam aláírt, minden gyermeket megillető jogként ismeri el a játékot; mivel a játék hozzájárul a gyermekek fejlődéséhez, egészségéhez és jóllétéhez, és a felnőtté válás alapvető része; mivel vizsgálatok támasztják alá, hogy a játékszerek gazdagíthatják a játékot, és arra késztethetik a gyermekeket, hogy hosszabb ideig játsszanak; D. mivel a játékok biztonságáról szóló irányelv maximális harmonizációt célzó irányelv, ami azt jelenti, hogy a tagállamok nem fogadhatnak el az abban előírtaktól eltérő követelményeket; mivel a játékokra vonatkozó szabályok és követelmények sok esetben szigorúbbak, mint az egyéb termékekre vonatkozó szabályok és követelmények, tekintettel azon fogyasztók kiszolgáltatottságára, akiknek a játékokat szánták; E. mivel a játékok biztonságáról szóló irányelv eredményességét túlságosan gyakran aláássák a tisztességtelen kereskedők tevékenységei és a szabályoknak meg nem felelő termékek online értékesítése; F. mivel annak ellenére, hogy nem állnak rendelkezésre átfogó adatok a teljes hatásáról, a játékok biztonságáról szóló irányelv még mindig nagymértékben eredményesen garantálja a játékok szabad mozgását az egységes piacon, és mivel teljes körű alkalmazása óta a piacon működő vállalatok száma 2013 és 2017 között 10 %-kal nőtt, miközben az uniós játékipar forgalma a rendelet hatálybalépése óta folyamatosan nőtt; mivel az ágazatban működő vállalatok 99 %-a kkv, és e vállalatok többsége mikrovállalkozás; G. mivel a játékok biztonságáról szóló irányelv előírja, hogy az uniós piacon forgalmazott játékoknak biztonságosaknak kell lenniük, és magas szintű védelmet kell biztosítaniuk a gyermekek számára a játékokban található vegyi anyagok által okozott veszélyekkel szemben; mivel bizonyos követelmények és szabványok gyors kiigazítására lehet szükség, ha a tudományos és technológiai fejlődés a játékokkal kapcsolatos, korábban ismeretlen kockázatok és kihívások megjelenését mutatja; H. mivel a vegyi anyagokra vonatkozó fenntarthatósági stratégiában a Bizottság hangsúlyozza, hogy olyan rendelkezéseket kell bevezetni vagy megerősíteni, amelyek figyelembe veszik a vegyi anyagok kombinált hatásait, többek között a játékok esetében is, valamint hogy az általános kockázatkezelési megközelítést ki kell terjeszteni annak biztosítása érdekében, hogy a fogyasztási cikkek, köztük a játékok ne tartalmazzanak rákkeltő, génmutációkat okozó, a reproduktív és az endokrin rendszerre nézve káros vagy perzisztens és bioakkumulatív vegyi anyagokat; mivel a vegyi anyagokra vonatkozó fenntarthatósági stratégia ezen túlmenően arra is kötelezi a Bizottságot, hogy értékelje a fogyasztási cikkek tekintetében ugyanezen általános megközelítés további ártalmas vegyi anyagokra – köztük az immunrendszert, az idegrendszeri vagy légzőszervi rendszereket érintő, valamint egy adott szervre mérgező vegyi anyagokra – történő kiterjesztésének módozatait és időzítését;